【明報專訊】4月13至15日係泰國潑水節,而「香港潑水節2024」泰國特色市集喺噚日至下星期一(8日)喺荔枝角D2 Place舉行,聽日就會有街頭水戰。主辦方負責人Vita話今年市集約有80個攤檔,而聽日喺街上會有約50個攤檔,相信比起舊年街上只有幾個攤檔更熱鬧,街頭水戰入場人數預料會比舊年同日約6萬人多。
香港潑水節係第十年舉辦,2018年開始由九龍城移師到D2 Place舉行。活動贊助商之一嘅小曼谷泰國美食,繼2018年後第二次喺商場擺檔。老闆Jim話噚日開檔半個鐘賣咗約100元小食,又話當年淨收入約13萬元,希望今年「唔使蝕,收番贊助個金額」,即係大約6萬元。
今屆市集唔止有泰國美食,仲有醫療、房屋租售、潛水課程等泰國參展商擺檔。泰國房地產公司Capital One Real Estate獲主辦方邀請首次參與活動,區域業務總監Nutcha Jiota話活動感覺唔錯,噚日開檔一個鐘頭約有5人嚟了解詳情,相信下午會有更多顧客。
搞錯水戰日 市民帶水槍雨褸撲空
阿Dee一家三口誤以為噚日有水戰,特登喺深水埗買水槍同雨褸,嚟到商場先發現只有市集。阿Dee話「阿仔有啲失望」,所以聽日會再嚟。
市集位於D2 Place ONE 2樓The Space,開放時間為中午12點至晚上8點;而喺聽日,長義街中午至夜晚10點會封路玩水戰,仲有供僧儀式、選美、泰拳表演等活動,當日夜晚6至10點亦會有街頭夜市。